CELEX: 32014R0176
Language: lv
Date: 2014-02-25 00:00:00
Title: Komisijas Regula (ES) Nr. 176/2014 ( 2014. gada 25. februāris ), ar ko groza Regulu (ES) Nr. 1031/2010, jo īpaši, lai noteiktu siltumnīcefekta gāzu emisijas kvotu apjomus, kuri izsolāmi 2013.–2020. gadā  Dokuments attiecas uz EEZ

26.2.2014   
            
            
               LV
            
            
               Eiropas Savienības Oficiālais Vēstnesis
            
            
               L 56/11
            
         
      KOMISIJAS REGULA (ES) Nr. 176/2014
   (2014. gada 25. februāris),
   ar ko groza Regulu (ES) Nr. 1031/2010, jo īpaši, lai noteiktu siltumnīcefekta gāzu emisijas kvotu apjomus, kuri izsolāmi 2013.–2020. gadā
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (1), un jo īpaši tās 3.d panta 3. punktu un 10. panta 4. punktu,
   tā kā:
   
               (1)
            
            
               Direktīva 2003/87/EK paredz izsoļu laika grafika, administrēšanas un citu aspektu reglamentēšanu, lai nodrošinātu, ka izsoles norit atklāti, pārredzami, saskaņoti un bez diskriminācijas. Tā arī nosaka Komisijai pienākumu uzraudzīt Eiropas oglekļa dioksīda emisiju tirgus darbību.
            
         
               (2)
            
            
               Komisijas Regula (ES) Nr. 1031/2010 (2) nosaka, kāds kvotu apjoms katru gadu izsolāms pēc tam, kad no kvotām, kas attiecīgajā gadā piešķirtas visā Savienībā, atskaitītas bez maksas piešķirtās kvotas. Komisijas Regula (ES) Nr. 1210/2011 (3) arī paredz novirzīšanos no šā laika grafika, lai noteiktu, kāds kvotu apjoms izsolāms sākumā – pirms 2013. gada –, par attiecīgu daudzumu samazinot 2013. un 2014. gadā izsolāmo kvotu apjomus; šīs novirzīšanās galvenais mērķis ir nodrošināt netraucētu pāreju no otrā tirdzniecības perioda uz trešo, pienācīgi ievērojot riska ierobežošanas vajadzības, lai panāktu atbilstību trešā tirdzniecības perioda pirmajos gados. Šie gada apjomi tika noteikti, pamatojoties uz faktoriem, kas noteica kvotu piedāvājumu un pieprasījumu novērtēšanas laikā, un pieņēmumu, ka turpināsies ekonomikas atlabšana.
            
         
               (3)
            
            
               Ir jāņem vērā ārkārtējas izmaiņas faktoros, kas nosaka līdzsvaru starp kvotu pieprasījumu un piedāvājumu, it sevišķi ekonomikas lejupslīdes atsākšanās, kā arī pagaidu apstākļi, kas tieši saistīti ar pāreju uz trešo posmu, tostarp tādu kvotu neizmantotā apjoma palielināšanās, kas derīgas otrajā tirdzniecības periodā, lai nodrošinātu atbilstību attiecīgajā periodā, aizvien lielāks sertificētu emisijas samazināšanas vienību apjoms un emisijas samazināšanas vienību apjoms no emisijas samazināšanas projektiem saskaņā ar Tīras attīstības mehānismu vai Kopīgas īstenošanas mehānismu, ko shēmā ietvertie operatori izmanto kvotu nodošanai, trešā tirdzniecības perioda jauno iekārtu rezerves daļēja monetizācija, lai atbalstītu oglekļa dioksīda uztveršanas un piesaistes un inovatīvu atjaunojamo energoresursu tehnoloģiju demonstrācijas projektus (“NER300”) saskaņā ar Komisijas Lēmumu 2010/670/ES (4), kā arī otrā tirdzniecības perioda jauno iekārtu rezerves lieko kvotu atbrīvošana. Lai gan visus šos faktorus lielākā vai mazākā mērā skar nenoteiktība, ir svarīgi laicīgi noteikt pienācīgas korekcijas gada apjomiem, kas izsolāmi 2014.–2020. gadā.
            
         
               (4)
            
            
               Svarīgs ES klimata politikas aspekts ir centieni samazināt oglekļa dioksīda emisiju pārvirzes risku (siltumnīcefekta gāzu emisiju palielinājumu trešās valstīs, kurās rūpniecībai netiek piemēroti līdzvērtīgi oglekļa dioksīda emisiju ierobežojumi) un izvairīties radīt ekonomiski neizdevīgu situāciju dažām energoietilpīgām ES nozarēm un apakšnozarēm, kas pakļautas starptautiskai konkurencei. Tāpēc Komisija izanalizēja izsoļu grafika pārskatīšanas paredzamo ietekmi uz energoietilpīgu nozaru konkurētspēju (5), izmantojot pieņēmumus, kas 2014. gada janvārī joprojām ir pamatoti. Ietekmes novērtējumā norādīts, ka ar Direktīvu 2003/87/EK ir ieviesti pasākumi, kuru mērķis ir risināt oglekļa dioksīda emisiju pārvirzes risku energoietilpīgajās rūpniecības nozarēs, tostarp bezmaksas emisijas kvotu sadales turpināšana un to nozaru saraksta izveide, kuras uzskata par pakļautām oglekļa dioksīda emisiju pārvirzes riskam. Izsoļu grafika pārskatīšana neietekmē katru gadu izsniegto bezmaksas kvotu apmēru vai kvotu kopējo daudzumu (maksimālo daudzumu) periodā, kas sākas 2013. gadā. Lai gan potenciālā ietekme uz oglekļa izmaksām var izpausties nevienmērīgi laika aspektā, ietekmes novērtējumā tika konstatēts, ka šīs izmaksas arī turpmāk, visticamāk, iekļausies vidējās oglekļa cenas robežās, kuras prognozētas Komisijas ietekmes novērtējumā, kas pievienots īstenošanas pasākumu paketei Savienības mērķu sasniegšanai klimata pārmaiņu un atjaunojamo energoresursu jomā līdz 2020. gadam (6), un vēlāk veiktajā analīzē (7).
            
         
               (5)
            
            
               Tā kā laikposmā no 2014. līdz 2016. gadam katru gadu izsolāmo kvotu apjomu samazina, tad attiecīgi būtu jāsamazina arī katrā tādā individuālā izsolē izsolāmo kvotu apjoms, kuru rīko izsoles platformā, ko iecēlusi dalībvalsts, kura nepiedalās kopīgajā rīcībā.
            
         
               (6)
            
            
               Tāpēc attiecīgi jāgroza Regula (ES) Nr. 1031/2010.
            
         
               (7)
            
            
               Lai šī regula būtu piemērojama izsolēm no 2014. gada un lai nodrošinātu oglekļa dioksīda emisiju tirgus pareizu darbību un paredzamas izsoles, šai regulai būtu jāstājas spēkā nekavējoties.
            
         
               (8)
            
            
               Šajā regulā noteiktie pasākumi atbilst Klimata pārmaiņu komitejas atzinumam,
            
         IR PIEŅĒMUSI ŠO REGULU.
   1. pants
   Regulu (ES) Nr. 1031/2010 groza šādi:
   
               1)
            
            
               regulas 10. panta 2. punktā pēc otrās daļas pievieno šādas daļas:
               “No konkrētā gadā izsolāmo kvotu daudzuma, kas noteikts saskaņā ar šā punkta pirmo vai otro daļu, 2014.–2016. gadā atņem attiecīgā gada kvotu daudzumu, kas norādīts šīs regulas IV pielikumā iekļautās tabulas otrajā slejā.
               Ja 2014. gadā samazinājuma apjomu, kas noteikts IV pielikumā, nevar izkliedēt vairāk kā deviņu mēnešus ilga laikposma garumā, to samazina par 100 miljoniem kvotu un pēc tam par tādu pašu daudzumu par katru ceturksni. Šādā gadījumā samazinājuma apjomu 2015. un 2016. gadam attiecīgi koriģē vienādās daļās.
               Konkrētā gadā izsolāmo kvotu apjomam, kas noteikts saskaņā ar šā punkta pirmo vai otro daļu, 2019.–2020. gadā pieskaita attiecīgā gada kvotu daudzumu, kas norādīts šīs regulas IV pielikumā iekļautās tabulas trešajā slejā.
               Ja dalībvalsts piemēro direktīvas 10.c pantu, tad, neskarot direktīvas 10.c panta 2. punkta pirmo teikumu, attiecīgajā gadā izsolāmo kvotu kopējais daudzums pēc korekcijas, kas veikta saskaņā ar šīs regulas IV pielikumā iekļautās tabulas otro sleju, nedrīkst būt mazāks par to kvotu daudzumu, ko pagaidu kārtībā bez maksas piešķir iekārtām elektroenerģijas ražošanai tajā pašā gadā.
               Ja nepieciešams, attiecīgajā gadā izsolāmo kvotu kopējo daudzumu, ko laikposmā no 2014. līdz 2016. gadam izsola dalībvalsts, kura piemēro direktīvas 10.c pantu, attiecīgi palielina. Ja izsolāmo kvotu kopējo daudzumu palielina saskaņā ar iepriekšējo teikumu, šo daudzumu pēc tam attiecīgi samazina, lai nodrošinātu, ka ir ievērots šā punkta pirmajā daļā noteiktais sadalījums. Izsolāmo kvotu apjomus, kas minēti šīs regulas IV pielikumā iekļautās tabulas otrajā un trešajā slejā, koriģē, lai atspoguļotu visus šādus palielinājumus un samazinājumus.”;
            
         
               2)
            
            
               regulas 32. panta 1. punkta pēdējo teikumu aizstāj ar šādu:
               “Bet laikposmā no 2014. līdz 2016. gadam to Direktīvas 2003/87/EK III nodaļas kvotu apjoms, kuras izsola individuālā izsolē, ko rīko minētās izsoles platformas, nav mazāks par 2 miljoniem kvotu.”;
            
         
               3)
            
            
               pēc III pielikuma pievieno šādu pielikumu:
               
                  “IV PIELIKUMS
                  
                     10. panta 2. punktā minētās korekcijas kvotu apjomiem (miljonos), kas izsolāmi 2013.–2020. gadā
                  
                  
                              Gads
                           
                           
                              Samazinājuma apjoms
                           
                           
                              Palielinājuma apjoms
                           
                        
                              2013
                           
                           
                               
                           
                           
                               
                           
                        
                              2014
                           
                           
                              400
                           
                           
                               
                           
                        
                              2015
                           
                           
                              300
                           
                           
                               
                           
                        
                              2016
                           
                           
                              200
                           
                           
                               
                           
                        
                              2017
                           
                           
                               
                           
                           
                               
                           
                        
                              2018
                           
                           
                               
                           
                           
                               
                           
                        
                              2019
                           
                           
                               
                           
                           
                              300
                           
                        
                              2020
                           
                           
                               
                           
                           
                              600”
                           
                        
            
         2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 25. februārī
      
         
            Komisijas vārdā –
         
            priekšsēdētājs
         
         José Manuel BARROSO
         
      
   
   
      (1)  OV L 275, 25.10.2003., 32. lpp.
   
      (2)  Komisijas 2010. gada 12. novembra Regula (ES) Nr. 1031/2010 par siltumnīcas efektu izraisošo gāzu emisiju kvotu izsoļu laika grafiku, administrēšanu un citiem aspektiem saskaņā ar Eiropas Parlamenta un Padomes Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā (OV L 302, 18.11.2010., 1. lpp.).
   
      (3)  Komisijas 2011. gada 23. novembra Regula (ES) Nr. 1210/2011, ar ko groza Regulu (ES) Nr. 1031/2010, lai noteiktu siltumnīcefekta gāzu emisiju kvotu daudzumu, kas izsolāms pirms 2013. gada (OV L 308, 24.11.2011., 2. lpp.).
   
      (4)  Komisijas 2010. gada 3. novembra Lēmums 2010/670/ES, ar ko nosaka kritērijus un pasākumus tādu komerciālu demonstrējumu projektu finansēšanai, kuru mērķis ir CO2 uztveršana un ģeoloģiska uzglabāšana videi drošā veidā, kā arī inovatīvu atjaunojamās enerģijas tehnoloģiju demonstrējumu projektu finansēšanai atbilstīgi sistēmai par siltumnīcas efektu izraisošo gāzu emisijas kvotu tirdzniecību Kopienā, kas izveidota ar Eiropas Parlamenta un Padomes Direktīvu 2003/87/EK (OV L 290, 6.11.2010., 39. lpp.).
   
      (5)  Proporcionāls ietekmes novērtējums, kurš pievienots Komisijas 2014. gada 25. februāra Regulai (ES) Nr. 176/2014, ar ko groza Regulu (ES) Nr. 1031/2010, jo īpaši, lai noteiktu siltumnīcefekta gāzu emisijas kvotu apjomus, kuri izsolāmi 2013.–2020. gadā, pieejams http://ec.europa.eu/clima/policies/ets/cap/auctioning/docs/swd_2012_xx2_en.pdf.
   
      (6)  http://ec.europa.eu/energy/climate_actions/doc/2008_res_ia_en.pdf.
   
      (7)  Paziņojums “Dažādu iespēju analīze, kā panākt siltumnīcefekta gāzu emisiju samazinājumu par vairāk nekā 20 %, un oglekļa emisiju pārvirzes riska analīze” (COM(2010) 265 galīgā redakcija).